
info@saeima.lv
Par likumprojektu virzību
Ministru kabinets ir saņēmis Latvijas Republikas Saeimas Tautsaimniecības, agrārās, vides un reģionālās politikas komisijas 2025. gada 23. oktobra vēstuli ar lūgumu prioritizēt Ministru kabineta iesniegtos likumprojektus atkarībā no to pieņemšanas steidzamības un nozīmības, lai komisija varētu efektīvi plānot tās atbildībā nodoto likumprojektu turpmāku izskatīšanu.
Atbilstoši Satversmes 65. pantam Ministru kabinetam ir likumdošanas iniciatīvas tiesības, proti, tiesības iesniegt Saeimā likumprojektus. Katram likumprojektam ir pievienots sākotnējās ietekmes novērtējuma ziņojums (anotācija), kurā atspoguļots likumprojekta izstrādes mērķis, saturs un tā ietekme un sekas, ko projekts var radīt uz dažādām darbības jomām. Tiem likumprojektiem, kuri Ministru kabineta ieskatā ir izskatāmi steidzami, Ministru kabinets jau ir lūdzis noteikt steidzamību, tos iesniedzot Saeimā.
Ievērojot varas dalīšanas principu, tālākajā likumdošanas procesā izpildvara piedalās, ņemot vērā tās vietu valsts institucionālajā sistēmā un tās rīcībā nodotos instrumentus – ministru un ministriju pārstāvjiem piedaloties komisijas sēdēs un sniedzot priekšlikumus par likumprojektiem starp lasījumiem. Savukārt par tālāko likumdošanas procesu un procesuālajiem termiņiem lemj Saeima saskaņā ar regulējošajos  normatīvajos aktos noteikto kārtību.
Ministru kabineta ieskatā Saeimā ir turpināma visu Tautsaimniecības, agrārās, vides un reģionālās politikas komisijai nodoto likumprojektu izskatīšana visos lasījumos līdz šās Saeimas termiņa beigām. Par likumprojektiem, kuru izskatīšana nebūs pabeigta šās Saeimas pilnvaru laikā, bet kuri būs izskatīti vismaz vienā lasījumā, Ministru kabinets lems saskaņā ar Saeimas kārtības ruļļa 39. panta otro daļu un sniegs attiecīgu priekšlikumu, vai likumprojekta izskatīšana ir turpināma.

